kardosdrur/scandi-wiki huggingface dataset:
Google Docs

Google Docs er en gratis webbaseret kontorpakke, der indeholder tekstbehandling, regneark og præsentationer. Google Docs udgives af Google og tillader brugere at oprette og redigere dokumenter online. Redigering af et givet dokument kan foretages af flere personer samtidig, og ændringer vil for de andre brugere forekomme med det samme (real-time).
Google Docs kombinerer flere forskellige services. Writely og Spreadsheets, der den 10. oktober 2006 blev sammensat til et program (Google Docs), og Presentation (Teknologi udviklet af Tonic Systems), der blev inkorporeret den 17. september 2007.

Google Docs er som udgangspunkt gratis at bruge, men via Google Apps for Work kan man få adgang til ekstra funktioner.

Features 
Dokumenter, regneark og præsentationer kan oprettes direkte i Google Docs, importeres gennem web-interfacet eller sendes til Google Docs via mail. Det er muligt at gemme sine Google Docs-dokumenter lokalt på sin computer i flere forskellige formater, men i udgangspunktet gemmes de alene online på Googles servere. Åbne dokumenter gemmes regelmæssigt for at forhindre datatab, og et revisionssystem gør det muligt at finde alle tidligere gemte revisioner af et givent dokument. Dokumenter kan tagges og arkiveres af organisatoriske grunde.

Samarbejde mellem brugere er en stærk force ved Google Docs. Dokumenter kan deles, åbnes og redigeres af flere brugere på samme tid. Ved regneark kan brugere via e-mail blive underrettet, når der sker ændringer i specificerede dele af dokumentet.

Google Docs understøtter Microsoft Office-filformater såsom .doc og .xls. Der er også inkluderet support for OpenDocument-formatet.

I Google Docs er det også muligt at uploade og læse PDF-filer.

Eksterne henvisninger 

 Google Docs
 Officiel Google Docs Blog på Blogger
 Tonic Systems webside  (Med nogle få detaljer om Google overtagelse)
 Nogle eksempler på hvorledes Google Docs er brugt
 Video: Samarbejde i Google Docs
 

Docs
Kontorpakker
Hoofddorp

Hoofddorp er en by i den vestlige del af Nederland og hovedstad i kommunen Haarlemmermeer. Byen havde i 2016 75.668 indbyggere.

Byer i Nord-Holland
Haarlemmermeer
A Game of Thrones (brætspil)

A Game of Thrones er et brætspil baseret på George R.R. Martins fantasy-serie A Song of Ice and Fire. Det er designet af Christian T. Petersen og blev udgivet første gang i 2003 af Fantasy Flight Games.

Udvidelser 
Der er udkommet to udvidelser til A Game of Thrones:
 A Clash of Kings (2004)
 A Storm of Swords (2006)

Eksterne henvisninger 
 A Game of Thrones på BoardGameGeek 
 Officielle regler til A Game of Thrones  (PDF, 2.8M)
 OOfficielle regler til A Clash of Kings  (PDF, 700k)
 Officielle regler til A Storm of Swords  (PDF, 1.3M)

Brætspil
Imperial (spil)

Imperial er et strategisk orienteret brætspil uden terninger. Det er designet af Mac Gerdts og blev udgivet første gang i 2006 på tysk af Eggert-Spiele. Senere er en engelsksproget version blevet udgivet af Rio Grande Games.

Eksterne henvisninger 
 Imperial-regler på engelsk 
 Imperial FAQ 1.0 på BoardGameGeek
 Imperial BoardGameGeek-resume af svar fra spillets designer Mac Gerdts 

Brætspil
Puerto Rico (spil)

Puerto Rico er et brætspil for 3-5 spillere (der findes også en uofficiel variant for to spillere). Spillet går ud på at blive den mest succesfulde plantageejer på Puerto Rico i kolonitiden. Det er designet af Andreas Seyfarth og blev udgivet første gang i 2002 på tysk af Alea og på engelsk af Rio Grande Games.

Spillet bød, da det kom frem, på en væsentlig nyskabelse inden for brætspil: De forskellige faser i spillet (byggefase, beplantning af jordstykker, høst, afskibning af varer osv.) ligger ikke fast, men er fordelt på roller, som repræsenteres af kort. Derudover er der et specielt kort (guvernøren), som går på omgang. Det er guvernøren, som først vælger sin rolle, derefter spilleren til venstre for guvernøren osv. Man går også venstre om, når man gennemfører de forskellige faser.

Hver spiller har en spilleplade med 12 jordstykker, hvor man kan plante forskellige afgrøder eller etablere et stenbrud. De forskellige afgrøder kan bruges både til at sælge lokalt og til at sætte på skib til Europa. Lokalt får man penge, på eksportmarkedet får man sejrspoint. På spillebrættet er der også plads til at bygge fabrikker, lager- og andre bygninger, som ud over at give forskellige fordele også giver sejrspoint, når spillet er slut.

Brætspil
Havtaske

Havtasken (Lophius piscatorius), også kaldet bredflab, er en op til 2 meter lang fisk med meget stort hoved, der er udbredt i det nordøstlige Atlanterhav. Den lever især af andre fisk, som den lurer på, mens den ligger skjult på bunden i en dybde af indtil 1.000 meter. Omkring Danmark er havtasken almindelig i Nordsøen, Skagerrak og en del af Kattegat.

Udseende 
Havtasken bliver op til cirka 170 cm, men er normalt mindre end en meter lang. Hovedet udgør ca. halvdelen af dens kropslængde. Oversiden er sortagtigt marmoreret, mens bugen er hvidlig. Gabet er meget stort med to rækker sylespidse tænder i forskellig størrelse. Tænderne kan lægges ned og er omgivet af hudskeder. På hovedet findes tre meget lange pigstråler. Den forreste har et bevægeligt led ved grunden, så den kan bevæges i alle retninger, og for enden af denne pigstråle findes en hudfold. Ved overgangen mellem overside og bug sidder hele vejen rundt om fisken en bræmme af hudlapper, hvilket således udvisker havtaskens omrids. Huden er uden skæl. Brystfinnerne er armlignende og bruges til at kravle hen over bunden med.

Havtasken anses af nogle som verdens grimmeste fisk.

Levevis 
Havtaksen æder fisk som knurhaner, fløjfisk, ålebrosmer, flynderfisk og små rokker, som den fanger, idet den ligger på lur på havbunden og lokker dem til ved at vifte med den forreste pigstråle. Generelt tager havtasken stort set alt, hvad den kan komme i nærheden af, hvilket også kan omfatte dykænder.

Om foråret gyder havtasken ca. 1 million æg i et sammenhængende bånd, hvor æggene ligger i et enkelt lag. Båndet er 8-10 meter langt og omkring 30 centimeter bredt. Det føres med strømmen, indtil æggene klækkes. Gydningen foregår på stor dybde dels på kontinentalskråningen vest for de Britiske Øer og dels i de norske fjorde eller på kontinentalsoklen. Havtasken er generelt udbredt fra Nordnorge og Island til Middelhavet.

Anvendelse 
Havtasken er en udsøgt spisefisk med fast, hvidt og smagfuldt kød.

Kilder og eksterne henvisninger 

 C. V. Otterstrøm (1881-1962). Fisk I. Pigfinnefisk. G.E.C. Gads Forlag. Bind 11 i Danmarks Fauna. København 1912.

 
Spisefisk
Kulturgeografi

Kulturgeografi er en del af geografien, som behandler menneskers forhold til jorden. Kulturgeografien er samfundvidenskabelig i sin vinkel på stoffet, mens den naturvidenskabelluge vinkel dækkes af naturgeografien. Kulturgeografien studerer systematisk samspillet imellem mennesker på jordoverfladen. Specielt fokuserer man på at undersøge årsagerne og konsekvenserne af menneskelige aktiviteter fra et socialt, kulturelt, politisk og økonomisk perspektiv. Kulturgeografien behandler ikke de rent fysiske aspekter ved jordens beskaffenhed, men det er umuligt at diskutere kulturgeografi uden at tage hensyn til det fysiske miljø, der skaber det rum, hvor de menneskelige aktiviteter udspiller sig.

Inddelinger 
Kulturgeografien deles blandt andet op i:
 politisk geografi
 økonomisk geografi
 bebyggelsesgeografi
 befolkningsgeografi
 miljøgeografi
 udviklingsgeografi
 socialgeografi
Forestængestagsejl

Et forestængestagsejl  er et trekantet sejl, som sidder på forestængestaget (en wire eller andet, der er med til at støtte masten). Det bruges dels til fremdrift og dels til at stabilisere skibet i hårdt vejr med vind fra siden. Det forhindrer også skibet i at gynge til begge sider, så det kun krænger til en side. Sejlet fastgøres til staget med løjerter, en slags halvåbne jernringe.

Skibsterminologi
Værtshus

Et værtshus (af tysk: Wirtshaus, synonymt med beverding/beværtning (tysk), bodega (spansk, af græsk apotheke - "lager, opbevaringssted", samme kognat som apotek), knejpe (tysk), pub (engelsk)) er et serveringssted, der har bevilling til at udskænke øl og spiritus. Nogle værtshuse serverer desuden enkle retter. Et værtshus rummer ofte en eller flere spillemaskiner samt billardborde, raflebægere og dart.

Oprindeligt var et værtshus en kombination af en restaurant og et hotel.

Værtshuse havde op til 2010'erne et dårlig ry for at være umoderne og mest forbeholdt alkoholiserede stamkunder. Men siden er værtshusene er kommet på mode hos den yngre generation.  Der ses kæder af nye værtshuse målrettet unge, som forsøger at genskabe den autentiske atmosfære, som ældre værtshuse har.

Brunt værtshus 
I starten af 2000'erne dukkede begrebet "brunt" værtshus op om et værtshus, som bevarede den oprindelige stemning med rimelige priser, tilrøgede lokaler og et slidt interiør. Stemningen skabes ofte af en fast kundekreds. Der er oprettet en gruppe på Facebook til støtte for bevarelsen af denne type værtshuse.

Referencer

Eksterne henvisninger 
 Listige Steder , anmeldelser af bodegaer.

Øl- og vinstuer
Udviklingsgeografi

Udviklingsgeografi er studiet af socialøkonomisk-geografisk udvikling i den tredje verden.
Udviklingsgeografi tager udgangspunkt i økonomiske- og socialgeografiske teorier og kombinerer disse med teorier om udviklingsprocessen i den tredje verden. Studierne gennemføres på forskellige geografiske niveauer, fra studier af lokalsamfund (f.eks. landsby-niveau) over studier af sektorudvikling på nationalt niveau til studier af ulandenes position i den internationale arbejdsdeling. Tematisk arbejdes der med urbaniseringsprocesser, kobling mellem industri og landbrug og Syd-Syd relationer indenfor den internationale arbejdsdeling. Der arbejdes også med kombinationer af økologiske og socioøkonomiske tilgange til studier af bæredygtig udvikling i ulandene. I Danmark kan udviklingsgeografi læses som et hovedmodul på kandidatuddannelsen ved Geografisk Institut, Københavns Universitet.

Kulturgeografi
Brase

At brase er at dreje en rå, som sidder på en mast, (rundholt/"pind" på et sejlskib rigget med råsejl) i det vandrette plan. 

På en fuldrigger er fremgangsmåden følgende:
læ (for vinden). Ender los/løse. 
evt. overmærsenedhalere los. 
skøder på ikke satte sejl los. 
klar i toplenter (styrer kajningen af råen. kaje=sving i lodret plan, op/ned). 
bras rundt: der hales i den ene bras(tovende) og slækkes i den modsatte bras  
der sættes på nagle og alle tovender klares op (kvejles op)

Skibsterminologi
RoboRally

RoboRally er et brætspil, som er designet af Richard Garfield, skaberen af kortspillet Magic: The Gathering. Det blev udgivet af samme forlag, som udgav Magic, Wizards of the Coast, i 1994. Det blev genudgivet i 2005 af Avalon Hill, et datterselskab til Hasbro.

RoboRally er en form for kapløb, hvor det gælder om at føre sin robot først til forskellige markører, hvoraf den sidste er målet. Problemet er, at banen, en fabrik til fremstilling af elektroniske dimser, er et farligt sted: Laserkanoner, transportbånd og huller, robotterne kan falde ned i. Og så skubber robotterne rundt med hinanden og skyder med lasere. 

Den største opgave for spillerne er, at få robotten til at bevæge sig. Det gør man ved at programmere dens registre med bevægelseskort, man trækker fra en bunke. Kortene giver mulighed for at rykke 1-3 felter frem, rykke 1 felt baglæns, dreje til højre eller venstre eller dreje en halv omgang. Dvs., at man kan risikere ikke at kunne rykke sig ud af stedet, hvis man kun får kort til at dreje rundt, eller man kan risikere ikke at kunne gøre noget fornuftigt. Og jo flere skader, ens robot får, desto sværere bliver det, idet man får færre kort at vælge imellem og til sidst får låst registrene, så man er nødt til at udføre nogle af de samme bevægelser igen og igen, indtil man får repareret sin robot.

Alle robotter bevæger sig i princippet samtidigt, idet spillerne viser et register ad gangen og udfører bevægelsen. Hvis to spillere bevæger sig til samme felt afgør et nummer på bevægelseskortene, hvilken bevægelse, der kommer først. Dvs., at man risikerer at blive skubbet af en anden robot og dermed få ødelagt sin forprogrammering og måske ende i et hul i stedet for på et reparationsfelt.

Spillet er opbygget i moduler af kvadratiske spilleplader, som man kan sætte sammen, som det passer en. Spillets længde er i høj grad afhængigt af, hvor kompliceret det samlede spillebræt er.

Pga. de store mængder af uforudsete begivenheder kan spillet let få et komisk præg, hvilket appellerer til nogle spillere, men ikke til andre.

Eksterne henvisninger 

RoboRally på BoardGameGeek
Wizards of the Coasts RoboRally side
RoboRally-FAQ og spilleplader til udskrivning

Brætspil
Spil fra Hasbro
Sparekassen for Slagelse og Omegn

Sparekassen for Slagelse og Omegn var en dansk sparekasse, som blev stiftet i Slagelse i 1855. Kort efter en børsnotering som bankTrelleborg i 2007 blev det pludselig klart, at banken havde store finansielle problemer, og i starten af 2008 måtte den indstille sit arbejde som selvstændig bank og blev overtaget af Danmarks fjerdestørste bank Sydbank. Overtagelsen blev fulgt af et længere efterspil om omstændighederne bag børsintroduktionen og de efterfølgende hændelser, og om den rette overtagelseskurs.

Navneskift og børsnotering 

I 1975 tog den veletablerede sparekasse navneforandring til Slagelse Sparekasse og i 2002 til Sparekassen sparTrelleborg. I marts 2007 blev den omdannet til bank og aktieselskab under navnet bankTrelleborg forud for notering på Københavns Fondsbørs.

Banken havde i 2006 et resultat før skat på 94 mio. og beskæftigede 250 medarbejdere. Ved børsnoteringen i 2007 havde banken 17 filialer, primært på det sydlige Sjælland samt i København, Århus og Odense.

Kort tid efter børsnoteringen i juni 2007 opsagde den daværende adm. direktør Carlo Chow sin stilling for at starte som adm. direktør for Føroya Banki Danmark. Daværende vicedirektør i bankTrelleborg, Tonny Rasmussen, blev udnævnt til ny direktør.

Bankens afvikling 

I januar 2008 meddelte banken, at den på grund af betydelige finansielle problemer havde indgået aftale med Sydbank om fusion. Meddelelsen kom, efter at lovgivningens krav til solvens ikke kunne overholdes, og  Finanstilsynet havde krævet bankens likviditet sikret.

Banken og dens majoritetsaktionær Fonden for bankTrelleborg indgik derfor en aftale med Sydbank om fusion. Som led i denne aftale gennemførtes en tvangsindløsning af minoritetsaktionærernes aktier. Tvangsindløsningskursen blev i første omgang 59,3 kr. for hver aktie. Beløbet vakte stor opstandelse, da banken i juni 2007 var blevet børsnoteret til en markedskurs på 250 kr.

En efterfølgende vurderingsrapport fra to uvildige revisorer udpeget af foreningen af statsautoriserede revisorer kom frem til at kursen på bankens aktier skulle have ligget i intervallet kurs 93,27 til kurs 159, alt efter hvilken vurderingsmetode der blev lagt til grund. Dette tvang Sydbank til at øge prisen fra kurs 59,3 til 93,27.

Sagen var dog ikke slut dermed. I august 2010 blev der uddelt bøder til de to revisorer fra hhv. Deloitte og Beierholm, som havde udarbejdet vurderingsrapporten. Det skete efter, at en undersøgelse foretaget af Revisornævnet fastslog, at at de to revisorer ændrede væsentligt på den vurdering, de gav af bankTrelleborgs aktier, kort efter et hemmeligt møde med Sydbanks daværende direktør, Carsten Andersen. Derved havde de to revisorer ikke handlet uvildigt.

Kilder 

Tidligere banker i Danmark
Danske virksomheder etableret i 1855
Slagelse
Ophørt i 2008
Trivium (band)

For trivium - se denne

Trivium er et metal-band fra Orlando, Florida i USA. Gruppen blev dannet i 1999 og udgav deres første demo tre år efter. Demoen hjalp dem med at få en kontrakt hos Lifeforce Records, hvor de udgav Ember to Inferno. Senere fik de en kontrakt hos Roadrunner Records og udgav albummet Ascendancy. Efterfølgeren blev det omdiskuterede Crusade. Senest har Trivium udgivet In Waves i 2011.

Fodnoter

Eksterne henvisninger 

Musikgrupper fra USA
Thrash metal-grupper
Musikgrupper fra 1999
Sparbank

Sparbank var en dansk bank med hovedsæde på Adelgade 8 i Skive. Banken havde 25 filialer og 350 medarbejdere (2011). Resultatet for 2011 var på -313 mio. kr. (før skat).

Banken, der var ejet af 17.000 aktionærer, havde filialer fordelt i tre geografiske områder; Midt- og Vestjylland, Aarhus og København.

Historie 
Banken blev grundlagt 14. marts 1857 som Privatsparekassen i Skive. Siden er navnet ændret adskillige gange, første gang i 1863 til Sparekassen for Skive By og Omegn, i 1872 til Skive By og Omegns Sparekasse og allerede året efter til Spare- og Laanekassen for Skive Kjøbstad og Omegn. Navnet ændres til 1882 til det kortere Skive Sparekasse, mens det i 1989 ændres helt som led i en ekspansionsbølge. 

Den hidtige sparekasse blev omdannet til et bankaktieselskab under navnet Sparbank Vest A/S, der var navnet frem til januar 2007. Det seneste navneskifte skete som følge af, at banken havde filialer i det meste af landet samt, samt på det tidspunkt, filialer i Grønland og en i Málaga, Spanien. 

De tre filialer i Grønland blev sammen med 10 øvrige filialer solgt i februar 2010. Sparekassen Hobro købte filialen i Aalborg, mens den færøske bank, BankNordik, købte de øvrige filialer der blev solgt.

De solgte filialer var Kolding, Horsens, Aalborg, Vejle, Esbjerg, Varde, Odense, Haderslev, Skanderborg, Silkeborg, Nuuk, Sisimiut og Ilulissat.

Den 18. september 2012 offentliggjorde SPARBANK og Spar Nord Bank, at de ville fusionere. Fusionen blev gennemført med ekstraordinære generalforsamlinger i SPARBANK den 12. november 2012 og en tilsvarende i Spar Nord den 13. november 2012.

Den fortsættende bank, Spar Nord Bank, fik hovedsæde i Aalborg.

SPARBANK havde en årlig idrætspris og med konceptet ”10tilForskel” kunne netbrugere hver måned stemme på et projekt eller en idé, der fortjente at modtage 10.000 kr.

Noter

Eksterne henvisninger 
Sparbanks hjemmeside 

Tidligere banker i Danmark
Etableret i 1857
Skive
Ophørt i 2012
Cecilie Leganger

Cecilie Leganger (født 12. marts 1975 i Bergen) er en tidligere norsk håndboldspiller, som sidst spillede for den norske mesterklub Larvik HK. Hun har tidligere spillet i Krim Ljubljana og de norske klubber Tertnes IL, Bækkelaget, samt for de danske klubber Slagelse FH og FCK Håndbold.

Ved siden af håndboldstudierne studerer Cecilie Leganger medicin i Bergen i Norge. Hun blev tidligere regnet for at være verdens bedste kvindelige målvogter.

Personlige udmærkelser 
 1993: VMs bedste målmand. VMs bedste spiller.
 1994: EMs bedste målmand.
 1995: VMs bedste målmand.
 1998: EMs bedste målmand.
 1999: VMs bedste målmand.
 2000: Årets målmand i Norge.
 2001: VMs bedste målmand. Verdens bedste håndboldspiller. Årets målmand i Norge.
 2002: Årets målmand i Norge.
 2005: Årets målmand i Danmark.
 2006: Årets målmand i Danmark.
 2007: Årets spiller i Danmark. Årets målmand i Danmark.
 2008: Årets målmand i Danmark. Tidenes bedste Norske håndboldspiller.
 2009: Årets målmand i Danmark.
 2011: Årets målmand i Norge.
 2012: Årets målmand i Norge. Tidenes bedste norske landsholdsmålvogter. Larviks bedste spiller i 2011/12 sæsonen.

Triumfer 
 1993: VM-bronze.
 1994: EM-bronze.
 1995: VM 4.-plads.
 1998: EM-guld. CWC-guld.
 1999: VM guld. CWC-guld. NM-guld. Serie-guld.
 2000: OL-bronze.
 2001: VM-sølv. NM-guld. Seriesølv.
 2002: NM-sølv. Seriebronze.
 2003: EM-guld for klubhold. VM 6. plads.
 2004: Champions League-sølv. Slovensk cupmester. Slovensk mester.
 2005: Champions League-guld. DM-guld.
 2006: DM-sølv. Pokalsølv.
 2007: Champions League-guld. DM-guld.
 2009: CWC guld.
 2010: Pokalguld. Norsk pokalmester.
 2011: Champions League-guld. Norsk seriemester. Norsk mester. Norsk pokalmester.
 2012: Norsk seriemester. Norsk mester. Norsk pokalmester.
 2013: Norsk mester. Norsk pokalmester
 2014: Norsk mester. Norsk pokalmester

Eksterne henvisninger 

 

Håndboldspillere fra Norge
Håndboldspillere fra Larvik HK
Håndboldspillere fra FC København Håndbold
Håndboldspillere fra Slagelse FH
Håndboldspillere fra Bækkelagets Sportsklub
Olympiske håndboldspillere fra Norge
Håndboldspillere fra Tertnes Idrettslag
Deltagere for Norge ved sommer-OL 2000
Håndboldspillere ved sommer-OL 2000
Medaljevindere ved sommer-OL 2000
Olympiske bronzemedaljevindere fra Norge
EDC-mæglerne

EDC (betyder Ejendomsmæglernes Data-Centrum) er Danmarks største og ældste ejendomsmæglerkæde dannet i 1971 og består af over 232 selvstændige ejendomsmæglerfirmaer, der formidler køb og salg af helårshuse, fritidshuse, erhvervsejendomme og nybyggeri. Samtidig udlejer EDC fritidshuse gennem divisionen Feriepartner Danmark.

EDC er den eneste større danske ejendomsmæglerkæde, der ikke er ejet af en bank eller et realkreditinstitut, og EDC beskæftiger omkring 1.250 medarbejdere heraf er flere end 600 ejendomsmæglere MDE. EDC samarbejder med Gjensidige på forsikringsområdet.

Frem til 1987 fungerede EDC som en forening, men har siden været drevet som et aktieselskab.

Forkortelsen EDC refererer til det oprindelige navn for samarbejdet, Ejendomsmæglernes Data Centrum.

Referencer

Eksterne henvisninger 
 EDC's hjemmeside 
 Feriepartner Danmark's hjemmeside 

Ejendomsmæglervirksomheder i Danmark
Etableret i 1971
Wirtschaftsuniversität Wien

Wirtschaftsuniversität Wien (WU Wien) eller Handelshøjskolen i Wien er det største universitet i Europa, der har fokus på erhverv og økonomi og en af de største universiteter i Østrig målt på antal af studerende.

Historie 
WU Wien blev grundlagt d. 1. oktober 1898 som k.u.k. Exportakademie for at tilbyde professionel øvelse for fremtidige erhvervsmænd og derved stimulere den østrig-ungarske økonomi. Fra den noget ydmyge begyndelse voksede skolen hurtigt til en af de vigtigste institutioner, som fik status som Hochschule (en uddannelsesinstitution lig et universitet specialiseret inden for et bestemt felt fx  teknologi, økonomi eller kunst) i 1919. På det tidspunkt blev skolen omdøbt til  Hochschule für Welthandel.

Eksterne henvisninger 
 Officiel hjemmeside

Uddannelsesinstitutioner i Wien
Peter Strudl

Peter Strudl eller Strudel (1660 i Cles, Italien – 4. oktober 1714 i Wien) var en østrigsk billedhugger og maler. Hans værker udgør i Østrig overgangen til højbarok.

Biografi 
Mellem 1676 og 1686 blev Strudl engageret ved det kejserlige hof i Wien og fik sammen med broren Paul Strudl stilling som kejserlig hof- og kammermaler.

Han opsagde sin stilling efter at have købt en grund i en af Wiens forstæder og ladet bygge, hvad han kaldte Strudelhof. Heri dannede han i 1688 en privat kunstskole – den første almene uddannelsesinstitution til kunstnere udover lavordningen efter forbillederne Accademia di San Luca i Rom og det parisiske Academie Royale. Allerede i 1692 kunne statslige understøttelsespenge til skolen tilbagebetales. I 1701 blev Strudl udnævnt til friherre, og efter kejser Joseph I's ønske blev skolen i 1705 anført som kejserligt akademi. Skolens virksomhed endte med Strudls død, men blev gendannet i 1726 af Jacob van Schuppen, og Strudl tæller i dag som en af grundlæggerne af en af Europas ældste kunstakademier, Kunstakademi Wien.

Tjek fødselsår
Billedhuggere fra Østrig
Malere fra Østrig
Friherrer fra Tyskland
Heuriger

En heuriger er både betegnelsen for vinen fra dette år eller året før og de kroer i Østrig, som tidligere kun serverede den unge vin. Nu serveres lette måltider til. Heuer betyder i Østrig og Sydtyskland "dette år".

Musik 
På kroerne synger ofte to Heurigensänger, der akkompagner sig selv på guitar og akkordeon. Sangerne går fra bord til bord og forventer drikkepenge for at spille sange på opfordring fra deres begrænsede repertoire af Wienerlieder og wiener schrammelmusik.

Vin
Kroer
Java (spil)

Java er et brætspil af designertypen. Det er designet af Wolfgang Kramer og Michael Kiesling og indgår i deres Mask Trilogy, som også omfatter Tikal og Mexica. Spillet blev udgivet i 2000 af Ravensburger på tysk og Rio Grande Games på engelsk.

Brætspil
Ravensburger